ufal/npfl147 huggingface dataset:
# Prayut Chan-o-cha
Denne artikkelen handler om en person fra Thailand; thailandsk navneskikk er slik at en person refereres til med fornavnet sitt (Prayut) og ikke slektsnavnet sitt (Chan-o-cha).
Prayut Chan-o-cha (thai: ประยุทธ์ จันทร์โอชา, født 21. mars 1954) er en thailandsk politiker, pensjonert hærsjef i Thailands hær, tidligere leder av Det nasjonale rådet for fred og orden og Thailands tidligere statsminister etter å ha tatt over makten i et statskupp i 2014. Mellom 2019 og 2023 var han samtidig også Thailands forsvarsminister.
Han erklærte i juli 2023 at han pensjonerte seg fra vervet som statsminister etter å ha tapt parlamentsvalget i 2023. Han ble utnevnt til medlem av det kongelige råd i Thailand den 29. november 2023.

## Liv og virke
Prayut kom ikke til regjeringsmakten på demokratisk måte, men stilte i valget i 2019. Den engelskspråklige thailandske dagsavisen The Nation hevdet at han hadde en urettferdig fordel i forhold til de andre demokratiske partiene og mente at formålet med valget var å skulle legitimere og forlenge grepet hans om makten. En av hovedmotstanderne i valget, Sudarat Keyuraphan fra partiet Pheu Thai, henviste til hvordan grunnloven var utformet for å favorisere Prayut da hun uttalte at «Prayut har 250 senatorer, men folket har tomme lommer».
Etter valget ble han den 5. juni bekreftet som statsminister av det nye parlamentet med et kombinert flertall av stemmer i det folkevalgte Representantenes hus og det militærutnevnte Senatet. Han fratrådte deretter som leder av militærstyret den 15. juli.
Prayut har overlevd fire mistillitsforslag på to år i en nasjonalforsamling som opposisjonen mente ikke gjenspeilte velgernes meninger. Opposisjonen mente at økonomisk ledelse var hans største svakhet. Han ble også anklaget for å ha spionert på politiske motstandere og misbrukt landets budsjett.
Han er medlem av en militærfaksjon i Thailands hær kalt Burapha Payak, eller Østens tigre. Han satt som nestleder av hæren under det blodige opprøret i Thailand i 2010, som ble slått ned av militæret. Sammen med Prawit Wongsuwan og Anupong Paochinda, to andre medlemmer av regjeringen hans, spilte han en nøkkelrolle i å slå ned dette opprøret.
Den 9. januar 2023 ble Prayut formelt medlem av partiet Forent thainasjon (thai: Ruam Thai Sang Chart). Dette partiet har mange medlemmer fra den reaksjonære paraplyorganisasjonen Folkets demokratiske reformkomité, som støtter militærkupp og hadde som formål å fjerne den demokratisk valgte statsministeren Thaksin Shinawatras innflytelse over thailandsk politikk.
# Rūdolfs Balcers
Rūdolfs Balcers (født 997) er en latvisk profesjonell ishockeyspiller som spiller for ZSC Lions i NLA. 
Han har tidligere spillet for Ottawa Senators, San Jose Sharks, Florida Panthers og Tampa Bay Lightning i NHL og på lavere nivå for San Jose Barracuda, Belleville Senators og Syracuse Crunch i American Hockey League (AHL). 
Han har også spilt for Stavanger Oilers i Eliteserien i ishockey, Viking Hockey i 1. divisjon og Kamloops Blazers i Western Hockey League (WHL). 
Han ble draftet av San Jose Sharks som nummer 142 (i femte runde) i NHL Entry Draft 2015.
Internasjonalt har Balcers representert Latvia ved fire VM-turneringer og på aldersbestemte landslag. Han spilte på landslaget som vant en historisk bronsemedalje ved VM 2023 i Finland og Latvia.
# Gloppefjorden
Gloppefjorden (også Gloppenfjorden) er en fjordarm til Hundvikfjorden og Nordfjord i Vestland. Den er ca. 14 km lang, og ligger i sin helhet i Gloppen kommune. Innerst i fjorden ligger kommunesenteret Sandane.
Fjorden får tilført mye ferskvann fra omliggende vassdrag, der lakseelva Gloppeelva fra Breimsvatnet er den største. Elva munner ut en kilometer sør for Sandane like ved Sandane Camping og badestranda Fitjesanden. Mellom Fitje og Sandane ligger Selvågane, et våtmarksområde med en ubebodd holme. Dette er et fredet fuglereservat for flere arter sjøfugl.
Langs fjorden ligger gode jordbruksområder. Sørsida er preget av høyere fjell og gårdsnavn som Arnestad, Gimmestad, Rygg, Sande ligger ved fjorden langs det som kalles Sørstranda. Videre utover langs fjorden ligger Devik og lengst mot vest, Hestenesøyra som skiller innløpet til Gloppefjorden fra Hyefjorden. Nordsida av fjorden har lavere fjellformasjoner. Gårder langs nordsida av fjorden fra Sandane og Øyrane i øst er Austrheim, Hauge, Gloppestad, Slagstad, Tystad, Vereide, Apalset, Andenes, og lengst mot vest ligger Hjelmeset. Her ligger Sandane lufthavn og Anda med fergeforbindelse til Lote på nordsida av Nordfjord.
Området ved Hjelmeset har tidvis hekkende havørn. Fjorden har en egen lokal sildestamme.
# Parameropaederus
Parameropaederus er en gruppe (slekt) av biller som hører til underfamilien smalkortvinger (Paederinae) i den store familien kortvinger (Staphylinidae).

## Utseende
En liten (gjerne 3-4 millimeter), slank kortvinge. De er livlig farget i skarpt rødt og metallisk blått og ligner sterkt på artene i slekten Paederus. Hodet er avsnørt fra kroppen ved en smal "hals". Kroppsformen er omtrent sylindrisk. I motsetning til en del andre smalkortvinger har de velutviklede fasettøyne og flygevinger.

## Utbredelse
Arten er utbredt på den Iberiske halvøya.

## Systematisk oversikt
- Ordenen biller, Coleoptera
  - Underordenen Polyphaga
    - Overfamilien åtsel- og rovbiller, Staphylinoidea
      - Familien kortvinger (Staphylinidae) Latreille, 1802
        - Underfamilien smalkortvinger Paederinae Fleming, 1821
          - Stammen Paederini
            - Slekten Parameropaederus Scheerpeltz, 1957
              - Parameropaederus carpetanicus Outerelo, 1980[1] - Spania
              - Parameropaederus lusitanicus (Aubé, 1842) - Spania, Portugal
# Corinna Boccacini
Corinna Boccacini (født 10. mars 1985) er en italiensk snøbrettkjører som konkurrerer i parallell. Hun representerte landet sitt under Vinter-OL 2014 i Sotsji, der hennes beste resultat var nummer 4 i parallellslalåm.
# Brod (Bosnia-Hercegovina)
Brod (serbisk: Брод, kroatisk: Bosanski Brod) er en by og kommune i Republika Srpska i Bosnia-Hercegovina. Byen ligger ved elven Savas høyre bredd. De eldste kilder med byens navn er fra 1691, da byen var under tyrkisk herredømme. Den tyrkiske festningen er idag revet. Etter Wienerkongressen i 1878 ble det bygget en bro over elven. Broen er idag grenseovergang til Kroatia og byen Slavonski Brod.
De første kampene i Bosnia-krigen brøt ut i Brod i mars 1992. Sijekovacmassakren, oppkalt etter den landsbyen i Brod hvor drapene fant sted, skjedde 26. mars 1992, under Bosnia-krigen. Kroatiske og bosniske militære styrker drepte 59 serbere, hvorav 18 barn.
# Fylkesvei 5694
Fylkesvei 5694 går mellom Byrkjeflot og Nyheim i Sunnfjord.
Før Naustdalstunnelen ble tatt i bruk 1995 var strekningen mellom Åmotsstølane og Nyheim del av riksvei 5.
Frem til 2019 hadde veien betegnelsen fylkesvei 513 (Sogn og Fjordane).

## Kommuner og knutepunkter
Sunnfjord


Ramsdalsheivegen 

| \| Byrkjeflot \| |
| Byrkjeflot       |

| Byrkjeflot |

| \| Gamle riksvei 5 fra Åmotsstølane til Ramsdalsheia kommunegrense (3,2 km) \| |
| Gamle riksvei 5 fra Åmotsstølane til Ramsdalsheia kommunegrense (3,2 km)       |

| Gamle riksvei 5 fra Åmotsstølane til Ramsdalsheia kommunegrense (3,2 km) |

| - Ramsdalsheitunnelen (230 m) |

| \| Kv Ramsdalsvegen fra Trollstova til Riksvei 5 Svarthumle bru (6,2 km) \| |
| Kv Ramsdalsvegen fra Trollstova til Riksvei 5 Svarthumle bru (6,2 km)       |

| Kv Ramsdalsvegen fra Trollstova til Riksvei 5 Svarthumle bru (6,2 km) |

| \| Kv Ramsdalsvegen fra Trollstova til Riksvei 5 Svarthumle bru (6,2 km) \| |
| Kv Ramsdalsvegen fra Trollstova til Riksvei 5 Svarthumle bru (6,2 km)       |

| Kv Ramsdalsvegen fra Trollstova til Riksvei 5 Svarthumle bru (6,2 km) |

| \| Fv5691Fylkesvei 5691 Naustedalen fra Nyheim til Nes \| \| Fv5691Fylkesvei 5691 Naustedalen til Riksvei 5 Jonstad \| |
| Fv5691Fylkesvei 5691 Naustedalen fra Nyheim til Nes                                                                    |
| Fv5691Fylkesvei 5691 Naustedalen til Riksvei 5 Jonstad                                                                 |

| Fv5691Fylkesvei 5691 Naustedalen fra Nyheim til Nes    |
| Fv5691Fylkesvei 5691 Naustedalen til Riksvei 5 Jonstad |
# Nejc Cehte
Nejc Cehte (født 1992) er en slovensk håndballspiller.
Han representerte Slovenia under Sommer-OL 2024 i Paris, hvor han ble nummer 4 med det slovenske landslaget.
# The King and I
The King and I er en musikal skapt av Richard Rodgers og Oscar Hammerstein II. Stykket er basert på romanen Anna and the King of Siam (1944) av Margaret Landon, som igjen er basert på memoarene til Anna Leonowens. Leonowens ble guvernante for barna til kong Mongkut av Siam tidlig på 1860-tallet. Historien tar for seg opplevelsene til den britiske skolelæreren, som er leid inn av kongen for å være med på å modernisere landet. Forholdet mellom kongen og Anna er preget av konflikt gjennom store deler av stykket, da de begge føler en kjærlighet de ikke klarer å uttrykke. Musikalen hadde premiere 29. mars 1951 på Broadwayteatret St. James Theatre.
Musikalen ble en umiddelbar suksess i USA der den opprinnelige forestillingen gikk over tre år, og med 1 246 spilte forestillinger. Den vant Tony-prisen for beste musikal i 1952. Musikalen ble også filmatisert i 1956.
The King and I hadde norsk premiere på Det norske teatret i 1966 i Hartvig Kirans oversettelse, og med Egil Monn-Iversens musikkarrangementer. Sølvi Wang spilte hovedrollen som Anna Leonowens og Rikki Septimus spilte kong Mongkut av Siam. Ingebjørg Sem spilte Lady Thiang. En rekke unge skuespillere debuterte i dette teaterstykket innkludert Tone Ringen (Tupim), Svein Tindberg (Prins), Eivind Rabben (Prins) og Anne-Marie Giørtz (Prinsesse). Musikalen var en suksess for Det norske teateret med over 35 000 publikummere.
# Rødgult engfly
Rødgult engfly (Oligia fasciuncula) er en sommerfugl som tilhører familien nattfly (Noctuidae). Den er funnet spredt nord til Sør-Trøndelag i Norge, men mangler på mesteparten av Østlandet.

## Utseende
Et ganske lite (vingespenn 22 – 24 mm), tettbygd, rødbrunt eller gulbrunt nattfly. De fleste individene er tydelig rødlige. Forvingen har utydelige tegninger, man kan vanligvis bare såvidt skimte nyre- og ringmerker og tverrlinjer, bortsett fra den bakre delen av ytre mellomlinje (som danner ytterkanten av midtfeltet) som er hvit. Vingens midtfelt er mørkere i den bakerste halvdelen, resten av vingens bakkant er lys. Bakvingen er grå. Arten er lett å kjenne igjen på den lille kroppsstørrelsen kombinert med fargen.

## Levevis
Denne arten finnes på åpne, helst litt fuktige, områder med gras. Larven lever på røttene av ulike grasarter og overvintrer. De voksne sommerfuglene flyr fra skumringen og utover kvelden og natten, i juni – august.

## Utbredelse
Arten er utbredt i Europa, mest i den vestlige delen, men den forekommer så langt øst som Ukraina. I Norge er den forholdsvis vanlig langs kysten fra Aust-Agder til Rogaland, sjeldnere lenger nord på Vestlandet. Det finnes isolerte funn fra Hvaler i Østfold (bortsett fra dette er den ikke funnet på Østlandet) og fra Sør-Trøndelag.
# Wallander – Det svake ledd
Det svake ledd er en svensk film fra 2006 produsert for dvd- og TV-markedet. Filmen er den sjette i serien med Krister Henriksson som Ystadspolitimannen Kurt Wallander.

## Handling
En hesteoppdretter blir funnet død og mye peker mot at han har blitt sparket i hjel av sin favoritthest. Men obduksjonen viser noe annet; hesteoppdretteren har blitt slått i hjel og dermed er det en sak for Kurt Wallander.
Naboene bekrefter at han bodde aleine, men at han hadde fått besøk av en mystisk kvinne ved flere tilfeller. Oppsiktsvekkende fund på gården gir et helt annet bilde av oppdretteren og et eller annet sted i det fine skånske landskapet finnes en mørk verden som ikke tåler dagens lys.

## Om filmen
Det svake ledd er den sjette Wallanderfilmen i serien. DVD’en ble sluppet den 15. mars 2006. Filmen ble vist på TV høsten 2007 i svensk TV4 som del sju i Wallanderserien.

## Rolleliste
| Skuespiller        | Rolle                         |
| ------------------ | ----------------------------- |
| Krister Henriksson | Kurt Wallander                |
| Johanna Sällström  | Linda Wallander               |
| Ola Rapace         | Stefan Lindman                |
| Angela Kovacs      | Ann-Britt Höglund             |
| Marianne Mörck     | Ebba                          |
| Mats Bergman       | Nyberg                        |
| Douglas Johansson  | Martinsson                    |
| Fredrik Gunnarsson | Svartman                      |
| Jacob Nordenson    | Jesper Nilsson                |
| Stina Ekblad       | obdusenten                    |
| Katrin Sundberg    | Colette                       |
| Ylva Lööf          | Saras mor                     |
| Andrea Edwards     | Magdalena Schyberg            |
| Lotta Tejle        | Marina                        |
| Pia Oscarsson      | Hanna Nilsson                 |
| Anna Westerberg    | Nybergs kone                  |
| Niki Nordensköld   | kvinnelig bekjent             |
| Sissela Benn       | stalljente                    |
| Petra Brylander    | Matilda Johansson             |
| Julia Ragnarsson   | Johanna                       |
| Desirée Persson    | Sara                          |
| Jörgen Darfeldt    | reporter                      |
| Kerstin Birde      | luckdam                       |
| Niclas Sandström   | bilfører                      |
| Anna von Rosen     | Carolina Magnusson            |
| Mats Andersson     | Hermansson                    |
| Göran Aronsson     | Grönqvist                     |
| Erik Adielsson     | som seg selv (ikke kreditert) |
| Boel Larsson       | Ruth (ikke kreditert)         |
# Dreamspace
Dreamspace er det tredje studioalbumet til det finske power metal-bandet Stratovarius. Albumet ble gitt ut på nytt på plateselskapet Century Media Records i 2002.

## Personell
- Timo Tolkki – Gitar og vokal
- Antti Ikonen – Keyboard
- Jari Kainulainen – Bass
- Tuomo Lassila – Trommer
- Sami Kuoppamäki – Trommer på spor 3, 4, 6, 7 og 13 (studiomusiker)
# Hringvegur
Ringveien (islandsk: Þjóðvegur 1 eller Hringvegur) er en hovedvei på Island som strekker seg rundt hele øya og forbinder alle de bebodde områdene (de indre delene av Island er for det meste ubebodde). Veien har en total lengde på 1 339 km.
Langs nesten hele strekningen har veien to filer – én fil i hver retning, bortsett fra der den passerer gjennom større tettsteder og byer hvor den i noen tilfeller har flere filer i hver retning. I tillegg er veien utvidet i Hvalfjordtunnelen. De fleste broene har en fil og er laget av tre eller stål eller en kombinasjon. Veien er i hovedsak asfaltert, men det finnes fremdeles enkelte strekninger i den østre delen av landet der de fremdeles holder standard fra 1940-tallet med kjøreunderlag av grus. De dårligere strekningene er gjerne dårlig sikret og har uoversiktelige svinger og bakketopper (dette er spesielt tilfelle for strekningen mellom Borgarnes and Blönduós) i tillegg til smale skar.



NB: Etter at traseen på Øst-Island høsten 2017 mellom Breiðdalsvik og Egilsstaðir ble endret til å gå om Fáskrúðsfjörður og Reyðarfjörður er det nå bare en cirka 8 kilometer lang strekning innerst i Berufjörður av Ringveien som er grusbelagt!
Trafikkmengden på veien varierer mye, avhengig av sted – i og ved Reykjavík er det trafikk på rundt 5 000–10 000 kjøretøy pr. døgn, mens strekninger langt vekke fra større bebyggelse gjerne har et snitt på mindre enn 100 kjøretøy pr. døgn.
Ringen ble ferdigstilt i 1974 da broen over Skeiðaráelven sør på Island ble åpnet.
Veien har i flere tiår vært populær blant turister siden den dekker en stor del av landet og passerer i nærheten av en rekke severdigheter. Den har vært spesielt populær blant islandske familier på sommerferie, men har i senere år også blitt populær blant utlendinger som enten leier bil eller tar med sin egen på ferjen til Seyðisfjörður.
# Nurfjellene
Nurfjellene er en fjellkjede i Hatayprovinsen lengst sør i Tyrkia. Det tyrkiske navnet er Nur Dağları, og i antikken ble den kalt Ἁμανός (Amanos). Fjellkjeden går i retning fra sør til nord parallelt med østkysten til İskenderunbukta. Den høyeste toppen er 2240 moh. Fjellkjeden er en naturlig grense mellom Kilikia og Syria. Det er to pass over fjellene, Belenpasset og Den amanske port.
Vestskråningene har mye nedbør, og orientbøk, som ikke tåler sommertørke, når sin sørgrense her. Den vokser sammen med alpespolebusk, libanonseder, hassel og vanlig blærenøtt. I nordskråninger vokser orientagnbøk sammen med trær og busker som mannaask, eik, Daphne sericea, vårkornell, Ilex colchica, balearbuksbom, barlind, alm, syrisk einer, Malus trilobata og svartfuru.
Store, termikkflygende fugler kan ikke krysse vide strekninger med åpent hav. Slike arter som trekker mellom Europa og tropisk Afrika, samles ved Gibraltar og Bosporos. Fuglene som følger den østlige ruten, flyr langs Nurfjellene sammen med tyrkiske hekkefugler. Vanlige arter er hvitpelikan, svartstork, stork, vepsevåk, balkanhauk og småskrikørn. En vårdag i 1992 ble det observert 9950 individer av stork i Belenpasset.
# Petter Syversen
Petter Syversen (født 20. august 1845 på Feiringeie på Biristrand, død 25. mai 1928 i Biri) var en bygdeoriginal og takreparatør som ble landskjent under tilnavnet «Tårnpetter». 
Foreldrene var Syver Pedersen Feiringeie (1813-1857) og Johanne Olsdatter Rannum (1821-1879).
Foruten å drive med taktekking var Petter Syversen både smed, kobber- og blikkenslager, og togreparatør. Men det var hans halsbrekkende klatreøvelser i kirketårn som gjorde ham viden berømt. Han gikk i fillete klær, klatret barbent og alltid uten tau. Tårnpetter levde livet ut som ugift på plassen Feiringstuen i Biri.

## Trivia
- Billedhuggeren Rolf Lunde (1891–1928) laget i 1927 en bronsestatue av Tårnpetter som i 1932 ble plassert ved Lillehammer kirke. Nasjonalgalleriet i Oslo kjøpte i 1960 en replika av statuen, som står utenfor bygningen, på forsiden mot Universitetsgaten.
- En stol etter Tårnpetter ble i 1932 innført i De Sandvigske Samlinger på Maihaugen.
# Kleefstras syndrom
Kleefstras syndrom (engelsk: 9q34.3 deletion syndrome) er et sjeldent syndrom som er årsak til utviklingshemning av varierende grad. I starten av 2023 var det mellom 20 og 30 personer i Norge med kjent kleefstras syndrom.
Kleefstras syndrom karakteriseres ved utviklingshemning av varierende grad, muskelslapphet, forsinket språkutvikling, medfødt hjertefeil, tilbakevendende infeksjoner, spisevansker, gastroøsofageal refluks, epilepsi og overvekt. I tillegg kjennetegnes ofte kleefstras med atferdsvansker, autismespektervansker og søvnproblemer.
Kleefstras syndrom skyldes en mutasjon av EHMT1-genet.
# Eurovision Young Musicians 2010
Eurovision Young Musicians 2010 er den 15. finalen i Eurovision Young Musicians som arrangeres. Arrangementet ble produsert av ORF for Den europeiske kringkastingsunionen i samarbeid med Wiener Festwochen.
Innledningsvis var det en semifinale, hvoretter syv deltagere ble utvalgt til delta i den fjernsynsoverførte finalen fra Rathausplatz i sentrum av Wien. De ble ledsaget av Radio-Symphonieorchester Wien under ledelse av dirigent Cornelius Meister.

## Deltagere
Topp plasseringer
1. Eva-Nina Kozmus (Slovenia)
2. Guro Kleven Hagen (Norge)
3. Daniil Trifonov (Russland)

Urangerte
- Ivan Karizna (Belarus)
- Hayrapet Arakelyan (Tyskland)
- Filip Merčep (Kroatia)
- Bartosz Głowacki (Polen)
# Ivo Karlović
Ivo Karlović (født 28. februar 1979) er en kroatisk profesjonell tennisspiller. Han har vunnet åtte titler på ATP-touren og har en kvartfinale i Wimbledon som beste Grand Slam-resultat.
Han er en serve-og-volleyspiller, og holdt rekorden for den raskeste serven i en offisiell ATP-turnering eller Davis Cup-kamp fra 2011, med en hastighet på 251 km/t, før han ble slått av John Isner i 2016 (253 km/t). 
Han innehar rekorden for antall serve-ess (over 13 000) - og er også én av fire spillere som har slått over 10 000 ess.
Med sine fylte 40 år er Karlović den eldste tennisspilleren på touren.
# Eva (magasin)
Eva var Norges første magasin for kvinner 40+,[trenger referanse] og ble lansert av Aller-konsernet i september 2004, med et opplag på 25 870. Sjefredaktør var Kirsten Offerdal.
Eva var et livsstilsmagasin med artikler om aktuelle samfunnsspørsmål, reportasjer om reiser, opplevelser, helse, mote, egenpleie, interiør, hage, økonomi og mat- og vinstoff. 
Magasinet kom ut 13 ganger årlig og hadde i 2008 et opplag på 26 961, opp fra 25 870 i 2007.

## Nedleggelse
På styremøte den 25. februar 2009 ble det besluttet å legge ned magasinet. Siste utgave kom i april 2009.
# Marc-Roger Normand
Marc-Roger Normand (1663–1734) var en organist, cembalist og komponist av fransk opprinnelse som virket ved hoffet til kongen av Sardinia i Torino.
Normand var medlem av den store franske musikerfamilien Couperin, moren  Élisabeth Couperin (1636–1705) var søster av Louis og tante til François «le Grand ». Siden navnet Couperin var mer gloriøst enn etternavnet til faren, Marc Normand, kalte han seg gjerne «den turinske Couperin». Han ble hofforganist i Torino i 1680 og underviste prinsessene i kongeslekten Carignan. 
På slutten av 1900-tallet ble det oppdaget et manuskript datert 1695 med 70 cembalostykker som Marc-Roger Normand høyst sannsynlig står bak. Samlingen inneholder stykker av Normand selv og andre mindre kjente komponister.
# Kirkeakademi
Et kirkeakademi er et forum innen en rekke lutherske og katolske menigheter for dialog mellom kirke-, kultur og samfunnsliv.  Lokalt baserte aktiviteter, som i stor grad drives av frivillige og markerer seg slik som en økumenisk legfolksbevegelse. 
Rundt 70 lokale akademier er samlet i den nasjonale sammenslutningen Norske kirkeakademier. Denne deler årlig ut Brobyggerprisen.
# Mehdi Messaoudi
Mehdi Messaoudi (født 12. februar 1990) er en marokkansk bryter som konkurrerer i gresk-romersk stil.
Han representerte Marokko under Sommer-OL 2016 i Rio de Janeiro, der han ble utslått i andre runde.
# Annimari Korte
Annimari Katriina Korte (født 8. april 1988) er en finsk friidrettsutøver som konkurrerer i hekkeløp og er sportsjournalist.
I 2021 representerte hun landet sitt under Sommer-OL 2020 i Tokyo på 100 meter hekk der hun ble slått ut i førsøksheatet.
# Ibrahim Suhaimi
Ibrahim Suhaimi (født 3. oktober 1979) er en malaysisk landhockeyspiller.
Han representerte Malaysia under Sommer-OL 2000 i Sydney, hvor laget hans ble nummer 11.
# Aida Moga
Aida Moga (født Cornelia Aida Rădulescu; 1926–2001) var en rumensk sanger.
Sammen med sin søster Lavinia (født i 1923), som også var sanger (kjent som Lavinia Săvulescu), debuterte hun som komponist for populærmusikk mens de gikk på gymnas. Hun studerte ved Musikkhøyskolene «Astra» og «Sabin Drăgoi» i hjembyen, men gikk også på en skole for dekorativkunst. Hennes debut som sanger fant sted i 1955 med sangen «Îmi spuse mie luna».
Mellom 1957 og 1965 var hun ansatt ved revyteatret Constantin Tănase, deretter ved revyteatrene Ion Vasilescu og Savoy, alle tre i București. Med begge teatrene gikk hun også på turné til utlandet. Hun samarbeidet med mange kjente rumenske populærmusikkomponister, som Vasile Veselovski, Ion Vasilescu, Radu Șerban, Henri Mălineanu, Edmond Deda.
Hun var først gift med Eugen Goldiș, som var administrerende direktør for skofabrikkene Bata og Data, (som han hadde en datter med, Dana Adriana), deretter med Alexandru Sidor, som var statsadvokat i militæret, med skuespilleren Dorin Moga og til slutt med rygbyspilleren Titi Ionescu. Med den siste hadde hun en datter, Vanda.

## Æresbevisninger
- I 1963 fikk hun Arbeiderordenen 3. klasse.[5]

- I 1968 fikk hun Kulturordenen.[6]
# Fredrik Lie-Gjeseth
Fredrik Gerhard Lie-Gjeseth (født 11. desember 1887 på Jøa i Nord-Trøndelag, død 16. november 1977 på Rørvik i Nord-Trøndelag) var en norsk gårdbruker og politiker (B). Han var Viknas ordfører fra 1952 til 1955.
Han vokste opp på slektsgården Gjeset på Jøa som sønn av gårdbruker Jens Johannesen Lie-Gjeseth og hustru Elise Olsdatter Nufsfjord. Faren døde da gutten var seks år gammel. Han giftet seg i 1917 med Bertha Sandvik fra Jøa; blant deres fire barn var sjøoffiser og museumsbestyrer Jens Lie-Gjeseth.
Etter landbrukshøyskolen på Ås drog han til Nord-Norge, hvor han blant annet var gårdsbestyrer for Yttervik-familien i Stamsund. Lie-Gjeseth kom tilbake til Trøndelag som gårdsbestyrer for Brandtzæg-familien på Abelvær. Om vintrene var han i Brandtzægs forretning på Sør-Gjæslingan. I 1924 kjøpte han gården Aunet ved Rørvik, hvor han slo seg ned for godt.
Lie-Gjeseth hadde verv i ungdomssamlag og kom med i Bondepartiet allerede ved partidannelsen. Han var medlem av Nærøy og senere Vikna kommunestyre i om lag 30 år, herav 4 år som Viknas ordfører. Han var også formann i Namdal krets av Norges Bondelag. Han var blant pådriverne bak etableringen av Rørvik meieri, hvor han var styreformann i mange år. Han hadde også verv i Bøndernes Salgslag og Hypotekbanken.
# Anton LaVey
Anton Szandor LaVey (opprinnelig Howard Stanton Levey, født 11. april 1930 i Chicago, Illinois, død 29. oktober 1997) var en amerikansk filosof, forfatter, musiker, skuespiller, okkultist og religiøs leder. Han var grunnleggeren av den moderne satanismen og yppersteprest av Church of Satan som han stiftet i 1966.

## Inspirasjon
Anton LaVey var sterkt inspirert av tidligere forfattere, filosofer og/eller okkultister som bl.a. Aleister Crowley, Henry Louis Mencken, Niccolò Machiavelli, Friedrich Nietzsche, Ragnar Redbeard, Jack London og Ayn Rand.

## Forfatterskap
- 1969 – The Satanic Bible – Inneholder dikt, sataniske ritualer og grunnleggende tanker bak hans ideologi.
- 1971 – The Satanic Witch – Org.tittel The Compleat Witch, or, What to do When Virtue Fails. Magikerbok om overtaling, manipulasjon og forleding.
- 1972 – The Satanic Rituals – Inneholder ni ritualer med introduksjon til hver. Boka er en slags fortsettelse av The Satanic Bible.
- 1992 – The Devil's Notebook
- 1998 – Satan Speaks! – Inneholder 61 essay om forskjellige emner. Forord av Marilyn Manson og introduksjon av Blanche Barton.


## Trivia
- Over årene har mange følt seg tiltrukket av LaVeys satanisme, og flere kjendiser har vært i kontakt med ham og har meldt seg inn i Church of Satan, deriblant, Sammy Davis jr., King Diamond, Robert Fuest, Jacques Vallee, Marc Almond, Aime Michel, Boyd Rice og Marilyn Manson.
# Den rumenske revolusjonen i 1989
Den rumenske revolusjonen i 1989 besto av en rekke demonstrasjoner fra 16. til 27. desember 1989 i Timișoara, Bukarest og andre steder i Romania. Den førte til at landets diktator Nicolae Ceaușescu ble styrtet, og at han og hans hustru Elena Ceaușescu begge ble henrettet 25. desember.

## Forløp
Det startet med en demonstrasjon i Timișoara i protest mot regimets forsøk på å kneble den frittalende pastoren László Tőkés som hørte til den ungarske minoriteten i Romania.[trenger referanse]
Det ble skutt mot demonstrantene og over 70 sivile mistet livet. Uroen spredde seg til andre byer, blant annet hovedstaden București, hvor Nicolae Ceaușescu ble buet ut under et massemøte han selv kalte inn til 21. desember 1989 utenfor bygget til Sentralkomitéen.
Etter en ukelang uro i Timișoara ble det sammenkalt en massemønstring til støtte for Ceaușescu i București den 21. desember 1989, men den endret raskt karakter og ble fiendtlig mot regimet og gikk over i kaotiske tilstander. 
Diktator Ceaușescu maktet ikke å kontrollere mengden og tok tilflukt i bygningen hvor han ble resten av dagen. Den neste dagen var det opprør i byen og befolkningen konfronterte politiet og militæret på barrikadene. Ubevæpnet hadde de ingen sjanse mot militærapparatet som arresterte hundrevis, men opprøret spredte seg til andre rumenske byer. 
22. desember 1989 stormet demonstranter under et nytt massemøte bygget til Sentralkomiteen, og Ceaușescu og kona måtte rømme i helikopter. Samme dag grunnla Den nasjonale redningsfronten (FSN) en ny provisorisk regjering. Ion Iliescu ble president og Petre Roman ble statsminister.[trenger referanse]
Den 22. desember forsøkte Ceaușescu å tale til befolkningen på nytt, men deres raseri fikk dem til å storme bygningen. Ekteparet Ceaușescu som flyktet fra București i helikopter, men endte opp i hærens varetekt. Etter å ha blitt tiltalt og dømt av skinnprosess av en rettssak for folkemord ble ekteparet Ceaușescu henrettet den 25. desember 1989. Hva som skjedde i denne revolusjonen har skapt debatt som fortsatt pågår og det er blitt fremmet en rekke teorier om motivasjonene og selv handlingene til de mest involverte.
Revolusjonen i 1989 førte til mer enn 1000 døde[trenger referanse] i Timișoara og București. 
Kommunistpartiet ble opprinnelig forbudt av Ion Iliescu, men han trakk snart tilbake denne beslutningen, og kommunismen er således ikke forbudt i dagens Romania. Ceaușescus mest upopulære politikk, som forbud mot abort og prevensjon, var blant de første lovene som ble endret etter revolusjonen.
# Jon Arne Arnseth
Jon Arne Arnseth (født 1987) er en norsk skuespiller.
Arnseth har en treårig skuespillerutdannelse fra Nordisk Institutt for Scene og Studio i Oslo. Han har medvirket som skuespiller i teateroppsetninger ved Agder teater (Snødronningen 2016), Teatret Vårt (Jean de France 2014), Haugesund Teater (Reisen til Julestjernen 2013), Østfold Teater, Oslo Nye Teater, Grusomhetens Teater, Radioteatret og sammen med en rekke frigrupper.
Han har også spilt mindre roller i TV-seriene Spesialenheten, Valens Rikskringkasting og Meglerne, samt i spillefilmene Haram og Høvdinger. Brukes også ofte som stemmeskuespiller innen reklame og dubbing. Arnseth er medlem av Norsk Skuespillerforbund.
# Needlepoint (band)
Needlepoint er et norsk jazzrockband som ble startet i 2010 i Oslo.
Bandet var opprinnelig en trio bestående av Bjørn Klakegg, Nikolai Hængsle og Thomas Strønen. I 2010 ga de ut førstealbumet, The Woods Are Not What They Seem.
David Wallumrød ble med i bandet i 2012 og albumet Outside The Screen ble gitt ut samme år. Olaf Olsen, kjent fra Bigbang, erstattet Thomas Strønen i 2014. Etter utgivelsen av deres femte album, Walking up that walley (2021), forlot Wallumrød og Olsen bandet. Wallumrød ble erstattet av Erlend Slettevoll i 2022 og Ola Øverby ble bandets nye trommeslager i 2023.
Needlepoint opererer i et lydbilde plassert mellom psykedelisk 1970-tallsrock og jazzrock.

## Nåværende medlemmer
- Bjørn Klakegg – gitar, vokal
- Nikolai Hængsle – bass
- Erlend Slettevoll – keyboards (2021–)
- Ola Øverby – trommer (2023–)


## Tidligere medlemmer
- Olaf Olsen – trommer (2014–2023)
- David Wallumrød – keyboards (2012–2021)
- Torjus Vierli – keyboard, stand-in på konserter (2021)[4]
- Erik Nylander – perkusjon, live (2021)[4]
- Thomas Strønen – trommer (2010-2012)


## Diskografi
- 2010: The Woods Are Not What They Seem (BJK Music)
- 2012: Utenfor skjermen (BJK Music)
- 2015: Aimless Mary (BJK Music) [5]
- 2018: The Diary of Robert Reverie (BJK Music)
- 2021: Walking up That Valley (BJK Music)
- 2024: Remnants Of Light (BJK Music)[6]
# Sundeved kommune
Sundeved kommune er en tidligere kommune i Sønderjyllands amt i Danmark. Kommunen ble dannet ved kommunalreformen i 1970, men ble oppløst ved regionreformen 2005–07 og innlemmet i den nye Sønderborg kommune i Region Syddanmark.

## Borgermestre
- John Solkær Pedersen (Lokal liste) 2002–2006
- Ruth Jørgensen (Lokal liste) 1990–2001
- Christian H. Møller (Lokal liste) 1970–1990[3]
# Jens Kvernmo
Jens Kristian Kvernmo (født 1985) er en norsk friluftsmann fra Ogndal i Steinkjer kommune. Han ble kjent gjennom TV-seriene Alene på TV 2 og Vinterdrømmen på NRK, begge i 2017.

## Virke
Vinterdrømmen ble fulgt opp med to sesonger under tittelen Jens i villmarka, hvor dens siste sesongen ble publisert i 2020. I 2018 ble han kåret til Årets Villmarking[trenger referanse]. 
Kvernmo er inspirert av pelsjegeren Helge Ingstad, samt bestefaren og faren sin, som har tatt ham med ut i naturen gjennom oppveksten.
Jens Kvernmo er blitt kritisert for å ikke forstå at han reiser i et «traumelandskap» når han er på tur på Grønland. I NRK-serien Jens og Isak på tynn is romantiserer han urfolkssamfunn som har blitt utsatt for sterk kolonialisering.

## Podkast
2022: Skitprat med Jens og Isak, sammen med Isak Dreyer.
# Colva
Colva er en landsby i den indiske delstaten Goa. Stedet ligger like vest for Goas nest største by Margao. Colva er kjent for sin fine strand, som blir sett på som en av Indias fineste.
Colva er også kjent for den årlige festivalen Fama de Menino Jesuse, som feires tredje mandag i oktober. Festivalen har blitt holdt siden 1600-tallet, og holdes i og rundt kirken Nossa Senhora de Merces.
# Anitra Eriksen
Anitra Terese Eriksen (født 21. november 1956 i Verdal) er en norsk skuespiller.
Hun er utdannet fra Statens teaterhøgskole  og har spilt en rekke roller ved Nationaltheatret, Teatret Vårt, Oslo Nye Teater, Trøndelag Teater og Nord-Trøndelag Teater. Hun har også hatt en  rekke roller i norske filmer og TV-serier, bl.a. Borgen skole, Over stork og stein, Vestavind, Karl & Co og Olsenbandens siste stikk. Hun har også gitt stemme til flere kjente tegneseriefigurer, blant annet Minni Mus.
Hun spilte hovedrollen som Laura Kieler i Odd Birger Grønlis stykke I skyggen av Nora, som hadde premiere på Nord-Trøndelag teater i 2003, og som ved flere anledninger har blitt oppført på ulike scener i ettertid. I tillegg har hun i en årrekke vært konferansier på MoldeJazz i Molde.
Hun er oppvokst i Verdal, og bosatt i Oslo.
# Galvanometer
Et galvanometer er et måleinstrument for styrken på elektrisk likestrøm.
I moderne utgaver fører strømmen til et utslag på en viser som dreier om en akse. Galvanometret baserer seg på den fysiske egenskapen at en strøm gjennom en leder fører til et magnetfelt rundt lederen. I tidligere galvanometre var det magneten som bevegde seg relativt til en tråd (svære gamle typer) eller en spole (nyere typer). I moderne galvanometre er det en spole som beveger seg i et fast magnetfelt. Spoler brukes for å øke magnetfeltet, og derigjennom galvanometrets følsomhet, ved at hvert enkelt tørn bidrar med sitt magnetfelt.

## Historie
I 1820 beskrev Hans Christian Ørsted at en strøm i en leder fikk et kompass til å gjøre utslag. Dette var interessant i seg selv og innebar en mulig måte å måle mengden av strøm på. Den tyske kjemikeren, fysikeren og matematikkprofessoren Johan(n) Salomo Christoph Schweigger fra Nürnberg (6. april 1779 til 6. september 1857) beskrev ved universitetet i Halle det første galvanometret den 16. september 1820. André-Marie Ampère bidro til den videre utviklingen. Spolen ble kalt multiplikator på grunn av den økte følsomheten. Navnet galvanometer ble gitt til ære for den italienske anatom og professor Luigi Galvani (9. september 1737 til 4. desember 1798), som oppfant batteriet som igjen gjorde produksjon av likestrøm mulig for første gang.
Tidlige galvanometre var påvirket av jordas magnetfelt. For noen typer var jordfeltet kraften som stilte nåla til null uten strøm (tangentgalvanometre), for andre typer virket jordfeltet forstyrrende. Følsomheten var svært viktig. For å forstørre utslaget ble det sett et speil på viserens akse og en lysstråle ble brukt for avlesning (Thompson- eller speil-galvanometer).
Muligheten for presise målinger førte til at Georg Simon Ohm (16. mars 1789 til 6. juli 1854) kunne utvikle Ohm's lov, som sier at strøm gjennom og spenning over en metallisk leder er proporsjonale størrelser, gitt en konstant temperatur.
Jordfeltet og andre magneter førte til forstyrrelser i presisjonen. I 1882 konstruerte Jacques-Arsène d'Arsonval et dreiespoleinstrument som hadde en nesten sluttet magnetisk krets med et konsentrert felt fra permanentmagneter. I tillegg til at ytre felt fikk mindre virkning, ble dreiespolen hengt opp i spiralfjærer som trengte ytterst liten kraft for dreiebevegelse. Den kommersialiserte utgaven (1888, Edward Weston) har i prinsippet ikke endret seg siden.

## Bruk
Galvanometret kan brukes til likespenningsmåling ved at det kobles i serie med en motstand. Se Voltmeter. Det ble gjennomgående brukt i såkalte universalinstrumenter, som i dag heller heter multimetre. For å måle vekselstrøm eller -spenning ble det brukt likerettere. For å måle motstand blir det brukt et batteri og noen få motstander i tillegg.
Følsomme galvanometre blir brukt som indikatorer i målebroer som Wheatstone-broa.
Et dreiespoleinstrument er et apparat for måling av elektriske størrelser (spenning og/eller strøm og/eller motstand) og som har et galvanometer som indikator.
# Innstegsstilling
Innstegsstilling (engelsk: tenure track) er i USA og noen få andre land et akademisk stillingsløp for å kvalifisere seg for fast ansettelse (i USA kalt tenure).  Avlagt ph.d.-grad eller likeverdig kompetanse er nesten uten unntak en nødvendig, men ikke tilstrekkelig forutsetning for en «innstegsstilling». Ved amerikanske læresteder er forholdet mellom antall uteksaminerte doktorgradsstudenter og åpne tenure track-stillinger sagt å være i størrelsesorden 1/20.[trenger referanse]
«Innstegsstillinger» tilsvarer[trenger referanse] i grove trekk et «partnerløp» i en partnerstyrt privat bedrift, som for eksempel et advokatkontor, en investeringsbank eller en konsulentbedrift. Det er en forutsigbar måte å etablere en utsilingsprosess som både er etterrettelig og som gir kandidatene incentiver til å jobbe hardt og målrettet. Akkurat som for de nevnte praksisene vil omdømmet til den akademiske institusjonen – og dermed institusjonens fremtidige mulighetene til å rekruttere – avhenge av om utsilingsprosessen oppfattes som både rettferdig og opprettholder høye kvalitetsmål. Ved amerikanske læresteder varer tenure track typisk mellom seks og ti år.
Innstegsstillinger er i Norge foreslått som en prøveordning for 300 tilsettingsforhold innenfor matematisk-naturvitenskapelige fag, teknologi, medisin, og odontologi. Forslag om å kopiere den amerikanske stillingsstrukturen har hver gang møtt betydelige innvendinger innen akademia og fra fagforeningene. Dagens Næringsliv har gitt støtte til innføringen av tenure track i Norge både på leder- og kommentarplass. Blant andre professor Kjetil Storesletten har over flere år argumentert offentlig for at tenure track er et helt nødvendig strukturelt grep for å heve kvaliteten på forskning i Norge. Professor Curt Rice mener derimot at innstegsstillinger er «en unorsk ordning» som «kan skape mer midlertidighet, heller enn mindre» og skade likestillingen i akademia; han beskriver innstegsstillinger som «en ordning der man kan risikere å miste jobben etter seks til åtte års ansettelse». Universitetsdirektør Gunn-Elin Aa. Bjørneboe mener at «de aller fleste ikke er særlig positive» til en slik ordning ved UiO.
# Statsautoriserte translatørers forening
Statsautoriserte translatørers forening (STF) organiserer dem som har bestått eksamen i oversettelse av en allmennspråklig tekst, økonomisk-administrativt, juridisk og teknisk fagspråk og fått bevilling som statsautorisert translatør. Foreningen, som ble stiftet 14. november 1913, er en av verdens eldste oversetterforeninger. Den har for tiden ca. 200 medlemmer.
Translatøreksamen er landets høyeste kvalifikasjon for skriftlig oversettelse til/fra norsk av fagspråk. På grunnlag av bestått eksamen til og/eller fra fremmedspråket, kan man få bevilling som statsautorisert translatør fra NHH etter bemyndigelse fra Kunnskapsdepartementet, og man er da bemyndiget til å autorisere oversettelser med et eget, beskyttet stempel. 
Rundt 20 språk er representert blant foreningens medlemmer. På grunn av eksamenens høye vanskelighetsgrad er det bare noen få som er autorisert i mer enn ett språk. De fleste medlemmene arbeider som selvstendige næringsdrivende.
En god oversettelse av fagspråk krever betydelige kunnskaper i begge språk, i språkområdenes kultur og i de fagområder oversettelsen gjelder. En full forståelse av stoffets faglige innhold er et nødvendig grunnlag for en riktig oversettelse, som også må gis en adekvat og korrekt språklig form. Statsautoriserte translatører har ofte en betydelig og bred yrkeserfaring som bakgrunn før translatøreksamen avlegges.
STFs hjemmesider oppdateres jevnlig og inneholder stoff av interesse for alle som arbeider med oversettelse, samt for andre med interesse for språk.
Translatørdagen er et årlig tilbakevendende og anerkjent fagseminar arrangert av Statsautoriserte translatørers forening for medlemmer og andre som er interessert i språk og oversettelse.
STF deltar også i Oversetterforumet, et uformelt forum der flere andre norske oversetterforeninger deltar, som Norsk audiovisuell oversetterforening, Norsk Oversetterforening, Norsk faglitterær forfatter- og oversetterforening og Norsk Tolkeforening.
# Junior-EM i håndball for kvinner 1996
U19-EM i håndball for kvinner 1996 ble arrangert i Polen i 1996.

## Sluttstilling
| Nr. | Lag       |
| --- | --------- |
| 1   | Danmark   |
| 2   | Ukraina   |
| 3   | Russland  |
| 4   | Norge     |
| 5   | Frankrike |
| 6   | Romania   |
| 7   | Belarus   |
| 8   | Polen     |
| 9   | Bulgaria  |
| 10  | Tyskland  |
| 11  | Tyrkia    |
| 12  | Slovenia  |
# Det hadde jeg ikke drømt om
Det hadde jeg ikke drømt om (originaltittel: Вам и не снилось) er en sovjetisk film fra 1981, regissert av Ilja Frez.

## Handling
Katja Sjevtsjenko er elev ved en videregående, og må flytte til et nytt distrikt, hvor hun møter klassekameraten Roman Lavotsjkin (spilt av Nikita Mikhajlovskij) ved den nye skolen. Etter hvert vokser vennskapet deres til kjærlighet, som fremstår overraskende sterkt for de voksne rundt dem. Romans far, Konstantin (spilt av Albert Filozov), var tidligere forelsket i Katjas mor, Ljudmila, som hadde avvist ham. Romans mor, Vera, er veldig misunnelig på Katjas mor - og misliker både Ljudmila og datteren hennes. Hun ønsker å skille Katja og Roman med makt, og overfører derfor Roman til en annen skole. Hun forbyr dem å møte hverandre flere ganger, men kjærligheten mellom Katja og Roman blir ikke mindre.
Så Vera tvinger sønnen sin til å forlate Moskva, og han må reise til Leningrad for å ta seg av hans angivelig syke bestemor. Hun forhindrer også Katjas forsøk på å komme i kontakt med Roman, eller skrive brev til ham. Katja og Roman blir deretter bare støttet av ett par klassekamerater, og læreren deres Tatjana. Hun blir klar over Veras planer, og forteller sannheten til Ljudmila. Katja bestemmer seg snart for å reise til Leningrad på egen hånd, og finne ut hva som egentlig foregår selv. I mellomtiden ringer Roman, som ikke kan forstå hvorfor Katja ikke svarer på noen av brevene hans (alle Katjas brev ble fanget opp av bestemoren hans) til læreren deres Tatjana.
Men Tatjana tar feil av ham for Mikhail (spilt av Leonid Filatov) kjæresten hennes som hun nylig hadde en krangel med, og hun ber ham aldri ringe henne igjen. Men ved et uhell overhører Roman en telefon-samtale mellom bestemoren og moren hans, og han oppdager dermed sannheten: bestemoren hans var ikke syk i det hele tatt, og alt dette var bare for å hindre ham fra å møte Katja. Roman låser seg derfor inne på sitt eget værelse, men når han kikker ut av vinduet sitt oppdager han Katja - som har kommet frem til Leningrad.

## Skuespillere
- Tatjana Aksjuta som Katja Sjevtsjenko
- Nikita Mikhajlovskij som Roman Lavotsjkin
- Jelena Solovej som Tatjana Koltsova
- Irina Mirosjnitsjenko som Ljudmila Sergejevna
- Lidija Fedosejeva-Sjuksjina som Vera Vasiljevna Lavotsjkina
# Terskel (geologi)
En terskel er en grunn sone ved munningen av en fjord som er dannet av en endemorene fra isbreen som gravde ut fjorden.
En terskel kan også være en påbygning eller nedsenkning i en elveprofil på tvers av et elveleie, med konstant eller varierende høyde/dybde. Terskler finnes naturlig i alle vassdrag i varierende grad, men de bygges også for ulike formål, hovedsakelig biotop/miljøtiltak og sikringstiltak.
# Multi Media Interface
MMI, (Multi Media Interface), er førerinformasjonssystemet fra bilprodusenten Audi. MMI fås i de fleste modeller, fra den nye A4 og oppover.
MMI kan sammenlignes med BMWs iDrive og Mercedes-Benz' COMAND.

## To hoveddeler
MMI-systemet består av to hoveddeler;
- Skjerm
- Kontrollpanel


### Skjermen
MMI-skjermen er plassert på dashbordet, over midtkonsollen. Skjermen fås i to forskjellige versjoner, alt etter hvilken MMI-versjon man har.
Det kan være et 5-tommers monochrome sort/rødt display, eller et høyoppløselig fargedisplay på 7 tommer.

### Kontrollpanelet
Kontrollpanelet er plassert i midtkonsollen, rundt og mellom gir-/velgerspaken og midtarmlenet, og består av et styrehjul, og en del knapper som man bruker til å navigere rundt i systemet.

## Tre versjoner
MMI-systemet fås i tre forskjellige hovedversjoner;
- MMI Basic (leveres ikke i Norge)
- MMI Basic Plus
- MMI


### Versjonenes innhold
De tre versjonene er innholdsmessig varierende, og er som følger:

#### MMI Basic
- 5-tommers monochrome-skjerm (rød og sort)
- Alternativ CD-basert navigasjon
- Radio
- CD-spiller


#### MMI Basic Plus
- 5-tommers monochrome-skjerm (rød og sort)
- Alternativ CD-basert navigasjon
- Radio
- CD-spiller
- DSP-lydsystem med 10 høyttalere
- Muligheten til å lagre trafikkmeldinger


#### MMI
- Radio
- Muligheten til å lagre trafikkmeldinger
- 7-tommers høyoppløselig fargeskjerm
- CD-veksler for seks CD-er
- Alternativ DVD-navigasjon med farger
- Alternativ TV-mottaker
- Alternativt ryggekamera
- Alternativ DAB-radiomottaker
# Afropsephenoides
Afropsephenoides er en slekt av biller med larver som lever i rennende vann. Det er larvene som er best kjent i denne gruppen – de er flate og hele oversiden er dekket at brede ryggplater som danner et skjold. Sett ovenfra kan de minne om mynter, og de er kjent som "water pennies" på engelsk. De voksne billene, som kan minne om hårbiller (Scirtidae), er skjøre og kortlivede. 

## Utseende
Ganske små (1,4-2,4 millimeter), ovale, blanke, mørke biller med lange, kamformede antenner hos hannene, sagtakkede hos hunnene. De kan ha en svak bronseglans. Antennene er lengre enn kroppen.

## Levevis
Larvene lever på steiner i raskt rennende elver og bekker. Den flate formen og glatte overflaten gjør at de unngår å bli tatt av strømmen når de kryper rundt og beiter på alger som vokser på steinene. De voksne billene er nokså kortlivede, og finnes gjerne i vegetasjonen nær bekkene der larvene lever. De flyr bra og kan komme til lys om natten.

## Utbredelse
Slekten er kjent fra Afrika og Sørøst-Asia.

## Systematisk inndeling
I tillegg til de tre beskrevne artene kjennes det ca. fem ubeskrevne arter.
- Ordenen biller, Coleoptera
  - Underordenen Polyphaga
    - Overfamilien mudderbiller (Dryopoidea)
      - Familien Psephenidae – ca. 210 arter fordelt på 29 slekter
        - Underfamilien Psephenoidinae
          - Slekten Afropsephenoides Basilewsky, 1959
            - Afropsephenoides marlieri Basilewsky, 1959
            - Afropsephenoides ruthae Jeng & Yang, 2006
            - Afropsephenoides volatilis (Champion, 1924)
# Citroën ZX
Citroën ZX er en bilmodell fra den franske bilprodusenten Citroën, som ble produsert mellom 1991 og 1998.
ZX ble lansert som Citroëns bidrag i et segment som på 1990-tallet ble dominert av Ford Escort og Volkswagen Golf, og som Citroën tidligere hadde trukket seg ut av da GSA ble erstattet av BX ti år tidligere. BX var et forsøk på å dekke opp to segmenter – både segmentet for små familiebiler, men samtidig markedet for større familiebiler, og havnet dermed midt mellom. Citroën ZX-plattformen ble også benyttet i Peugeot 306, som ble produsert fra 1993, samt i varebilene Citroën Berlingo og Peugeot Partner. Produksjonen av ZX ble stanset i 1998, da etterfølgeren Citroën Xsara ble lansert.
# Hans Chr. Østvold
Hans Christian Ingemann Østvold (1919–1993) var en norsk skolemann og arbeiderpartipolitiker. Han var fra 1971 til 1972 statssekretær i Kirke- og undervisningsdepartementet.
Østvold arbeidet på kontor, reiste til sjøs, var bankansatt og lærer, før han i 1947 ble cand.philol. Samme år ble han skolebestyrer ved Telemark landsgymnas. I 1954 ble han rektor ved Leknes statsrealskole, før han i 1958 dro til Oslo for å bli inspektør ved Forsøksrådet for skoleverket. I 1962 ble han skoledirektør i Telemark. Fra 1970 til 1971 var han skolerådgiver i Tanzania.
Østvold var politisk aktiv i Arbeiderpartiet. Han ble 19. april 1971 utnevnt til statssekretær for statsråd Bjartmar Gjerde i Trygve Brattelis første regjering. Fra 1976 til 1983 satt han i fylkestinget i Telemark. Han var også bystyrerepresentant i Skien. Fra 1982 til 1985 var han styreformann i Riksteatret.